b'\n_START_ARTICLE_\nLee Miller\n_START_SECTION_\nVaikyst\xc4\x97\n_START_PARAGRAPH_\nElizabetos Miler t\xc4\x97vai \xe2\x80\x93 Teodoras ir Florencija Mileriai. T\xc4\x97vas buvo vokie\xc4\x8di\xc5\xb3 kilm\xc4\x97s, o mama \xe2\x80\x93 kanadiet\xc4\x97, kilusi i\xc5\xa1 Did\xc5\xbeiosios Britanijos. Ji tur\xc4\x97jo jaunesn\xc4\xaf brol\xc4\xaf Erik\xc4\x85 ir vyresn\xc4\xaf \xe2\x80\x93 D\xc5\xbeon\xc4\x85. Elizabeta buvo t\xc4\x97vo numyl\xc4\x97tin\xc4\x97, tod\xc4\x97l ji da\xc5\xbenai pozuodavo jo m\xc4\x97g\xc4\x97ji\xc5\xa1koms fotografijoms. Kai Elizabetai buvo septyneri, ji buvo i\xc5\xa1prievartauta vizito pas \xc5\xa1eimos draugus Brukline metu. Po to jai buvo diagnozuota gonor\xc4\x97ja.\n_START_SECTION_\nModelio karjera\n_START_PARAGRAPH_\nJos t\xc4\x97vas, Teodoras Mileris, in\xc5\xbeinierius, i\xc5\xa1rad\xc4\x97jas ir verslininkas, supa\xc5\xbeindino Elizabet\xc4\x85 ir jos brolius su fotografija dar ankstyvoje vaikyst\xc4\x97je. Devyniolikmet\xc4\x99 Elizabet\xc4\x85 Manhatane pasteb\xc4\x97jo \xe2\x80\x9eVogue\xe2\x80\x9c leid\xc4\x97jas Kond\xc4\x97 Nastas (Cond\xc3\xa9 Nast), kuris pad\xc4\x97jo jai tapti profesionaliu modeliu.\n_START_SECTION_\nFotografija\n_START_PARAGRAPH_\n1929 metais E. Miler i\xc5\xa1vyko \xc4\xaf Pary\xc5\xbei\xc5\xb3 mokytis pas siurrealizmo krypties dailinink\xc4\x85 ir fotograf\xc4\x85 Man\xc4\x85 R\xc4\x97j\xc5\xb3. Nors i\xc5\xa1 prad\xc5\xbei\xc5\xb3 jis atsisak\xc4\x97 priimti studentus, netrukus Miler tapo fotografo asistente, mylim\xc4\x85ja ir \xc4\xafkv\xc4\x97p\xc4\x97ja. Gyvendama Pary\xc5\xbeiuje ji \xc4\xafk\xc5\xabr\xc4\x97 savo fotografijos studij\xc4\x85, da\xc5\xbenai perimdavo Mano R\xc4\x97jaus mados u\xc5\xbeduotis, suteikdama jam galimyb\xc4\x99 susikoncentruoti tapybai. Ji buvo aktyvi dalyv\xc4\x97 siurrealist\xc5\xb3 jud\xc4\x97jime su savo s\xc4\x85mojingomis ir \xc5\xa1maik\xc5\xa1\xc4\x8diomis nuotraukomis. Jos draug\xc5\xb3 tarpe buvo tokie \xc5\xbemon\xc4\x97s kaip Pablas Pikasas, Polis Eliuaras ir \xc5\xbdanas Kokto. Ji netgi suvaidino \xc5\xbdano Kokto filme \xe2\x80\x9ePoeto kraujas\xe2\x80\x9c (1930 m.)._NEWLINE_Po to, kai paliko Man\xc4\x85 R\xc4\x97j\xc5\xb3 1932 m., Elizabeta gr\xc4\xaf\xc5\xbeo \xc4\xaf Niujork\xc4\x85 ir \xc4\xafk\xc5\xabr\xc4\x97 komercin\xc4\x99 fotografijos studij\xc4\x85, kurioje dirbo ir jos brolis Erikas. Tais pa\xc4\x8diais metais ji buvo \xc4\xaftraukta \xc4\xaf moderniosios Europos fotografijos parod\xc4\x85 D\xc5\xbeiuliano Levio galerijoje Niujorke. 1933 m. Levis suteik\xc4\x97 Miler galimyb\xc4\x99 surengti savo solo parod\xc4\x85._NEWLINE_1934 m. ji paliko savo studij\xc4\x85 Niujorke d\xc4\x97l vedyb\xc5\xb3 su egiptie\xc4\x8diu verslininku Aziz Eloui. Nors \xc5\xa1iame gyvenimo etape ji nedirbo kaip profesionali fotograf\xc4\x97, ta\xc4\x8diau nuotraukos, kurias tuo metu ji padar\xc4\x97, yra laikomos jos geriausiomis siurrealistin\xc4\x97mis fotografijomis. 1937 m. jai pabodo gyvenimas Kaire, tod\xc4\x97l ji gr\xc4\xaf\xc5\xbeo \xc4\xaf Pary\xc5\xbei\xc5\xb3, kur sutiko savo b\xc5\xabsim\xc4\x85 vyr\xc4\x85, brit\xc5\xb3 dailinink\xc4\x85 Roland\xc4\x85 Penrouz\xc4\x85. 1955 m. jos fotografijos po ilgos pertraukos pirm\xc4\x85 kart\xc4\x85 buvo \xc4\xaftrauktos \xc4\xaf modernaus meno muziejuje Niujorke vykusi\xc4\x85 parod\xc4\x85.\n_START_SECTION_\nII pasaulinis karas\n_START_PARAGRAPH_\nAntrojo pasaulinio karo prad\xc5\xbeioje Elizabeta kartu su Rolandu gyveno Londone. Prasid\xc4\x97jus miesto bombardavimui, pora ignoravo \xc5\xa1eimos ir draug\xc5\xb3 pra\xc5\xa1ymus gr\xc4\xaf\xc5\xbeti \xc4\xaf JAV. Miler prad\xc4\x97jo nauj\xc4\x85 karjer\xc4\x85 kaip karo korespondent\xc4\x97 \xc5\xbeurnalui \xe2\x80\x9eVogue\xe2\x80\x9c. Ji buvo akredituota \xc5\xbeurnalist\xc4\x97 JAV kariuomen\xc4\x97je nuo 1942 m. gruod\xc5\xbeio. Kartu su ja dirbo amerikietis Deividas E. \xc5\xa0ermanas, \xe2\x80\x9eLife\xe2\x80\x9c \xc5\xbeurnalistas. Viena \xc5\xbeymiausi\xc5\xb3 nuotrauk\xc5\xb3 i\xc5\xa1 Miler ir \xc5\xa0ermano partneryst\xc4\x97s laikotarpio yra daryt\xc4\x85 \xc5\xa0ermano, kurioje vaizduojama Miler Adolfo Hitlerio namuose Miunchene._NEWLINE_\xc5\xa0iuo laikotarpiu Miler fotografavo mir\xc5\xa1tan\xc4\x8dius vaikus Vienos ligonin\xc4\x97je, gyvenim\xc4\x85 pokarin\xc4\x97je Vengrijoje ir net Vengrijos ministro pirmininko Laslo Bardo\xc5\xa1io egzekucij\xc4\x85. Po karo ji toliau dirbo \xe2\x80\x9eVogue\xe2\x80\x9c \xc5\xbeurnale mados ir garsenybi\xc5\xb3 temomis.\n_START_SECTION_\nAnglija\n_START_PARAGRAPH_\nMiler sugr\xc4\xaf\xc5\xbeus \xc4\xaf Anglij\xc4\x85 i\xc5\xa1 ryt\xc5\xb3, j\xc4\x85 prad\xc4\x97jo kamuoti klinikin\xc4\x97 depresija. Ji prad\xc4\x97jo piktnaud\xc5\xbeiauti alkoholiu ir tapo neu\xc5\xbetikrinta d\xc4\x97l savo ateities. 1946 m. su Rolandu ji i\xc5\xa1va\xc5\xbeiavo \xc4\xaf JAV, kur susitiko su Manu R\xc4\x97jumi. Kai su\xc5\xbeinojo, jog laukiasi s\xc5\xabnaus, ji i\xc5\xa1tek\xc4\x97jo u\xc5\xbe Rolando. Ji toliau dirbo fotografe \xc5\xbeurnalui \xe2\x80\x9eVogue\xe2\x80\x9c, bet karo \xc5\xa1e\xc5\xa1\xc4\x97lis j\xc4\x85 vis dar persekiojo. Jos depresija sustipr\xc4\x97jo, kai su\xc5\xbeinojo apie savo vyro ilgalaik\xc4\xaf roman\xc4\x85 su cirko artiste Diane Deriaz. Miler beveik ne\xc5\xa1nek\xc4\x97davo apie kar\xc4\x85, bet \xc5\xa1i patirtis tur\xc4\x97jo \xc5\xbeiauri\xc5\xb3 padarini\xc5\xb3 jos santykiams \xc5\xa1eimoje ir sveikatai._NEWLINE_Miler mir\xc4\x97 nuo v\xc4\x97\xc5\xbeio savo namuose Anglijoje 1977 m., kai jai buvo 70.'